Diana Șerban, Business Development Head la Vitema Pharmaceuticals, a participat la ediția a treia a Quarterly Report, evenimentul #1 pentru companii la BVB, marca Ziare.com, alături de partenerul principal TradeVille, unde a punctat planurile impresionante ale companiei, dar și procesul de rebranding prin care a trecut.
Mai exact, Vitema Pharmaceuticals a fost până de curând Polisano Pharmaceuticals, o companie care activează de peste 20 de ani în industria farmaceutică din România. Diana Șerban a dezvăluit care sunt motivele din spatele acestei schimbări, dar și care este direcția pentru anul 2024.
"Vitema este numele unei companii care are experiență de peste 20 de ani în industria farmaceutică din România, dar numele probabil că, până în momentul de față, nu spune nimic audienței din această seară. Asta pentru că, recent, compania noastră s-a rebranduit din Polisano în Vitema. Este o decizie strategică a noii echipe de management, care este condusă de noul CEO, domnul Yassin Abdul, care a preluat conducerea companiei din a doua jumătate a anului trecut. Acest rebranding reprezintă și o schimbare a strategiei de business, din producția portofoliului propriu de produse, medicamente și suplimente alimentare, către businessul de contract manufacturing, adică producția de medicamente și suplimente pentru terți", a spus Diana Șerban pe scena evenimentului Quarterly Report.
Rebrandingul a venit ca o decizie strategică atât pentru a valorifica la maximul activele companiei, cât și pentru alinierea la trendurile pieței, a mai explicat Diana Șerban.
"Rațiunea din spatele rebrandingului are la bază numeroase motive, dar am să explic puțin la nivel macro. Dacă ne uităm, în ultimii patru ani, asistăm la o dinamică foarte accelerată a tuturor industriilor și o repoziționare a strategiei companiilor într-o măsură mai mare sau mai mică, dar în special a celor din industria farmaceutică. Dacă ne uităm la marile companii globale, sau Big Pharma, aceștia au început să își reorienteze resursele către core businessul lor, adică cercetarea, dezvoltarea și marketingul produselor proprii, externalizând din ce în ce mai mult producția. Dacă ne uităm la retailerii din piața farmaceutică, aceștia au început să restrângă portofoliul de produse și să se focuseze tot mai mult pe vânzarea brandurilor proprii, a căror producție este de asemenea externalizată. Și în acest context, decizia strategică nu numai că ne ajută să valorificăm la maximum activele companiei care sunt extrem de valoroase, dar și să ne aliniem la trendurile pieței", a spus Diana Șerban.
Vitema Pharmaceuticals se diferențiază de alte fabrici de contract manufacturing prin certificarea GMP Pharma, printre altele. Este o dovadă a calității superioare, procesul de producție fiind supus unor reguli foarte stricte când vine vorba de examinare și verificare.
"Un avantaj extrem de mare al companiei noastre este certificarea GMP Pharma, ceea ce înseamnă că prin producția pe care noi o asigurăm atât pentru medicamente, cât și pentru suplimente alimentare, acestea sunt produse la cele mai înalte standarde de calitate, spre deosebire de alte fabrici de contract manufacturing, care fie nu au deloc această certificare, ceea ce înseamnă că nu pot garanta calitate procesului de producție, fie au GMP pentru suplimente alimentare, ceea ce, deși e important, nu e la fel de riguros precum GMP Pharma, adică GMP pentru medicamente. Cu alte cuvinte, orice supliment și orice produs care este produs la noi în fabrică trece printr-un proces extrem de riguros de examinare și de verificare a calității de la materie primă până la produs finit", a explicat Diana Șerban.
Capacitatea de producție este de asemenea un punct forte al companiei, cifrele prezentate de Diana Șerban fiind spectaculoase.
"Un alt avantaj al companiei noastre este capacitatea impresionantă de producție, vorbim despre o capacitate anuală de 3,5 miliarde de capsule și tablete și 4.500 de tone de pudre și un proces 100% automatizat al producției, ceea ce înseamnă că ne permite să avem costuri de producție extrem de mici, care se transferă mai departe către clienți, dar ne permite și să executăm cu rapiditate și precizie fiecare lot de medicament sau supliment. Aș menționa de asemenea echipa pe care o avem și care reprezintă unul dintre cele mai valoroase asseturi ale companiei noastre. Aș vrea să menționez departamentul de cercetare și dezvoltare, care este condus de Neil Carlsson, care este unul dintre cei mai buni specialiști în formularea de suplimente alimentare din Europa", a mai spus Diana Șerban.
Vitema Pharmaceuticals și DY Nutrition formează un joint venture, după cum au relatat atât Diana Șerban, cât și Mircea Teacă, CEO-ul DY Nutrition, la a treia ediție a Quarterly Report.
"Vitema și DY formează un joint venture. Practic, compania noastră oferă DY flexibilitatea și agilitatea de a-și evolua evoluția spectaculoasă pe care o are, într-un ritm și mai accelerat, prin oferirea în același timp a posibilității de optimizare a formulelor și de extindere a gamei de produse și către noi arii terapeutice", a spus Diana Șerban.
"Pentru noi acest joint venture cu Vitema este un pas critic în dezvoltarea companiei. Pentru a ne asigura creșterea prognozată, ne trebuie producție in house, securizând astfel producția și lanțul de aprovizionare, care în domeniu sunt destul de dificile", a declarat și Mircea Teacă.
(Momentul Vitema și DY poate fi urmărit între 54:17 - 1:06:39)
Diana Șerban a trecut din nou în revistă cele mai importante aspecte privind Vitema Pharmaceuticals într-un scurt interviu oferit Ziare.com.
Ziare.com: Care este strategia Vitema pentru 2024?
Diana Șerban: Pentru anul 2024 ne-am propus ca prin repoziționarea strategiei companiei din producția portofoliului propriu de medicamente și suplimente alimentare către businessul de contract manufacturing să ne extindem amprenta la nivel internațional și să încheiem contracte cu clienți strategici în valoare de 20 de milioane de euro.
Ziare.com: Ce diferențiază Vitema de restul fabricilor de contract manufacturing?
Diana Șerban: În primul rând, un avantaj major al companiei noastre este certificarea GMP Pharma, care spre deosebire de alte fabrici de contract manufacturing, ne asigură oferirea standardelor celor mai ridicate de calitate în producția de medicamente și suplimente alimentare. Un alt avantaj major al companiei noastre este capacitatea foarte mare de producție și un sistem 100% automatizat al echipamentelor de producție.